শুরুটা হয়েছিল ব্রিক্‌সের মঞ্চ থেকে। সন্ত্রাস ইস্যুতে নয়াদিল্লি-ইসলামাবাদ বাক্ যুদ্ধের উত্তাপ বাড়ছিল। একে অপরকে আক্রমণ করতে ছাড়ছিল না কেউই। কিন্তু, এ বার আক্রমণের সব সীমা ছাড়িয়ে গেল পাকিস্তান। ভারতের প্রধানমন্ত্রী নরেন্দ্র মোদীকে ‘সন্ত্রাসবাদী’ বলে  মন্তব্য করে বসলেন পাক বিদেশমন্ত্রী খাজা মহম্মদ আসিফ। এখানেই শেষ নয়, হিন্দুত্ববাদী সংগঠন আরএসএস-কে একটি ‘জঙ্গি সংগঠন’ বলেও উল্লেখ করেন তিনি। সোমবার পাকিস্তানের জিও টিভিতে দেওয়া এক সাক্ষাৎকারে বিদেশমন্ত্রী আসিফ প্রধানমন্ত্রী নরেন্দ্র মোদীকে আক্রমণ করে বলেন, ‘‘মোদী আদতে একজন সন্ত্রাসবাদী। তাঁর হাতে মুসলিমদের রক্ত লেগে রয়েছে। গুজরাতে মুসলিম খুন করেছেন তিনি।’’ এর পর আরও এক ধাপ এগিয়ে পাক বিদেশমন্ত্রী বলেন, ‘‘ভারতে এখন আসলে ক্ষমতায় রয়েছে জঙ্গি সংগঠন আরএসএস।’’ সম্প্রতি রাষ্ট্রপুঞ্জের সভায় সন্ত্রাসে মদত দেওয়ার প্রসঙ্গে পাকিস্তানকে এক হাত নিয়েছিলেন ভারতের বিদেশমন্ত্রী সুষমা স্বরাজ। তিনি পাকিস্তানকে খোঁচা দিয়ে বলেছিলেন, ‘‘পাকিস্তান জঙ্গি রফতানির সর্বশ্রেষ্ঠ কারখানা। আমরা আইআইটি, আইআইএম, এইমস এবং ইসরো তৈরি করেছি। আর পাকিস্তান? পাকিস্তান তৈরি করেছে লস্কর-ই-তইবা, জইশ-ই-মহম্মদ, হাক্কানি নেটওয়ার্ক, হিজবুল মুজাহিদিন।’’ আন্তর্জাতিক মঞ্চে চাপ বাড়ায় গত সপ্তাহেই পাক বিদেশমন্ত্রী খাজা মহম্মদ আসিফ পাক সংবাদমাধ্যমকে দেওয়া সাক্ষাৎকারে বলেছেন, ‘‘লস্কর-ই-তইবা, জইশ-ই-মহম্মদের মতো জঙ্গি গোষ্ঠীগুলির বিরুদ্ধে ব্যবস্থা না নিলে আন্তর্জাতিক স্তরে অস্বস্তি এড়ানো সম্ভব নয়।’’   কিন্তু, সপ্তাহ খানেকের মধ্যেই সুর বদলালেন আসিফ। সুষমার মন্তব্যের জবাব দিতে গিয়েই এ বার প্রধানমন্ত্রীকে ব্যক্তিগত আক্রমণ করে বসলেন। যদিও, পাক বিদেশমন্ত্রীর গতকালের মন্তব্যের কোনও প্রতিক্রিয়া জানায়নি নয়াদিল্লি।